คลังคุยลิสซิ่งหวั่นหนี้เสียรถคันแรก
รมช.คลัง สั่งกรมบัญชีกลางคุยบริษัทลิสซิ่ง หาทางออกผู้ซื้อรถคันแรกที่อาจจะผ่อนไม่ไหว แต่เชื่อว่ามีไม่ถึง 5%
15 ก.พ. 2556

รมช.คลัง สั่งกรมบัญชีกลางคุยบริษัทลิสซิ่ง หาทางออกผู้ซื้อรถคันแรกที่อาจจะผ่อนไม่ไหว แต่เชื่อว่ามีไม่ถึง 5%
นายทนุศักดิ์ เล็กอุทัย รมช.คลัง เปิดเผยว่า จะมอบนโยบายให้กรมบัญชีกลางไปเจรจากับบริษัทลิสซิ่งเพื่อหาแนวทางช่วยเหลือประชาชนที่มีแนวโน้มว่าจะไม่สามารถผ่อนชำระค่างวดรถยนต์ที่อยู่ในโครงการรถคันแรกได้ จนอาจต้องถูกยึดรถยนต์ หลังจากที่ก่อนหน้านี้มีหลายฝ่ายแสดงความวิตกกังวลถึงความสามารถในการผ่อนชำระค่างวดรถยนต์ของประชาชนที่ได้สิทธิในโครงการรถคันแรกว่าอาจไม่ครบตามเกณฑ์ที่โครงการกำหนด และเมื่อถูกยึดรถยนต์แล้วก็อาจไม่สามารถส่งคืนเงินภาษีที่ได้รับไปก่อนหน้านี้คืนให้แก่รัฐได้
อย่างไรก็ตาม รมช. คลัง ยืนยันว่า ขณะนี้ยังไม่พบสัญญาณบ่งชี้ที่มีนัยคัญว่าจะเกิดเหตุการณ์ในลักษณะดังกล่าวขึ้น ซึ่งหากเกิดปัญหาขึ้นจริงเชื่อว่าไม่น่าจะถึง 5% ของประชาชนที่ได้สิทธิ
ทั้งนี้ คาดการณ์ว่า ปีนี้รัฐบาลจะคืนภาษีรถยนต์คันแรกให้กับประชาชนได้ 70% ของจำนวนผู้ใช้สิทธิ์ทั้งหมด 1.2 ล้านราย จากปัจจุบันที่คืนภาษีไปแล้ว 5 หมื่นราย คิดเป็นเงินประมาณ 4,000 ล้านบาท 
สำหรับภาพรวมการจัดเก็บรายได้ของกรมสรรพสามิตในช่วง 4 เดือนแรก ของปีงบประมาณ 2556 (ต.ค. 55- ม.ค. 56) อยู่ที่ 1.57 แสนล้านบาท สูงกว่าช่วงเดียวกันปีก่อน ประมาณ 4.59 หมื่นล้านบาท หรือ 41.36% และสูงกว่าประมาณการ 2.11 หมื่นล้านบาท หรือ 15.58% โดยสินค้าที่จัดเก็บรายได้สูงสุด ได้แก่ ภาษีรถยนต์ 6 หมื่นล้านบาท ภาษีเบียร์ 2.6 หมื่นล้านบาท ภาษียาสูบ 2.15 หมื่นล้านบาท ภาษีน้ำมันและผลิตภัณฑ์น้ำมัน 2.14 หมื่นล้านบาท และภาษีสุรา 1.84 หมื่นล้านบาท